Ένα ασύλληπτο κορόιδο

Πλοκή

Η ταινία προλογίζεται με εικόνες από τον Πόλεμο και αφηγείται την κατάσταση στην Ελλάδα, κατά την αποχώρηση των γερμανικών στρατευμάτων. Κατόπιν η ταινία δείχνει τον Θανάση, ο οποίος έχει κάνει γιουρούσι στους Γερμανούς, αλλά και τον πατέρα του που τον επιπλήττει για αυτές τις απερισκεψίες του. Στη συνέχεια κατά τη διάρκεια της αποχώρησης οι Γερμανοί, δείχνει έναν στρατηγό, τον φον Τζίφρεν, μαζί με δύο στρατιώτες του να κρύβουν έναν θησαυρό στην αυλή του Θανάση.
Η ταινία επιστρέφει στο σήμερα και δείχνει τον Θανάση, αφεντικό πια στο κουρείο των προγόνων του, αντί να εργάζεται να ανακατεύεται σε ξένες υποθέσεις. Συγκεκριμένα, και όχι μόνο μία φορά στη διάρκεια της ταινίας, θα υπερασπιστεί τον Πασχάλη, έναν φίλο του, ο οποίος αγαπάει την κόρη της κας Παναγούλα, η οποία δεν τον θέλει για γαμπρό της. Στο τέλος της σκηνής αυτής, ο Θανάσης εξιστορεί την ιστορία των προγόνων του, των Χατζηπαπαγεωργακοπουλοκωνσταντινογιαννοπουλέων, στον φίλο και πελάτη Σωτήρη. Αργότερα, ο κος Χαρούπογλου, που υπήρξε συνεργάτης των Γερμανών στην Κατοχή, θέλει να πάρει το οικοπεδάκι του Θανάση κοψοχρονιά. Έτσι, βάζει τον Σταμάτη να τον ψήσει, καθότι μεγάλο κορόιδο ο Θανάσης. Ο Θανάσης, όμως, που αγαπούσε την κόρη του Χαρούπογλου, μόλις άκουσε ότι θέλει να του μιλήσει, χάρηκε ιδιαιτέρως, επειδή πίστεψε πως τον θέλει για το θέμα της κόρης του. Στη συνέχεια ο Χαρούπογλου πάει για έναν ξύρισμα στον Θανάση. Οι δυο τους ήρθαν σε μία άτυπη συμφωνία, φυσικά, ο καθένας για διαφορετικό σκοπό.
Στη συνέχεια η κόρη του Χαρούπογλου τον καλεί στο πάρτι της, κι αυτό ο Θανάσης το εξέλαβε σαν σοβαρή πρόταση. Από την άλλη η κόρη του Χαρούπογλου, ήθελε απλώς «να σπάσε πλάκα, με το κορόιδο». Στη σκηνή του πάρτι, σε ένα παιχνίδι, αποκαλύπτεται ο έρωτας που νιώθει η Ελπίδα, η υπηρέτρια, για τον Θανάση, χωρίς, όμως, εκείνος να το καταλάβει ακόμα. Το πάρτι τελειώνει άδοξα για τον Θανάση, καθώς σε ένα παιχνίδι που έπαιζαν έπεσε από τον πρώτο όροφο, ευτυχώς χωρίς να πάθει τίποτα. Την επόμενη μέρα ο Θανάσης πάει να κάνει επίσημη πρόταση στον Χαρούπογλου, ώστε να του ζητήσει την κόρη του. Ο Χαρούπογλου, που απλά νόμιζε ότι ο Θανάσης θα ερχόταν για το οικόπεδο, μόλις κατάλαβε τι συνέβαινε, έγινε θηρίο: αφού τον πέταξε έξω από το σπίτι του, ξεκίνησε να τον προσβάλλει με τον χειρότερο τρόπο. Ο Θανάσης παρεξηγήθηκε τόσο πολύ, που του θίξανε του προγόνους του, που σταμάτησε να ξυρίζει και κλείστηκε στο σπίτι του.
Μετά το πέρας 10 ημερών, ο Θανάσης ξετρυπώνει δειλά δειλά από το κουρείο του, μόνο με την ιδέα ότι θα μονομαχήσει με τον Χαρούπογλου. Ο Χαρούπογλου, βεβαίως, καμία πρόθεση να βοηθήσει τον Θανάση δεν είχε, παρά να σπάσει πλάκα. Η μονομαχία, φυσικά, θα ήταν φτιαχτή. Ο Θανάσης που δεν το ήξερε όμως αποκατέστησε την τιμή του. Στη μονομαχία ο Χαρούπογλου τραυματίζεται, προφανώς όχι πραγματικά. Ο Θανάσης όμως, αφελής καθώς είναι δεν το κατάλαβε και άρχισε να ανησυχεί για τον Χαρούπογλου. Ωστόσο στη γειτονιά, επιστρέφουν, ως τουρίστες, ο φον Τζίφρεν και οι συνεργάτες του, για να πάρουν πίσω τον θησαυρό που είχαν κρύψει. Η πρώτη προσπάθειά τους ήταν άκαρπη. Στη συνέχεια απευθύνθηκαν στον Χαρούπογλου, για να τους βοηθήσει, όπως παλιότερα.
Η ταινία τελειώνει με τον Χαρούπογλου να κάνει το φάντασμα, επειδή δήθεν είχε πεθάνει ελέω της μονομαχίας. Ως φάντασμα ο Χαρούπογλου εκφοβίζει τον Θανάση. Και επειδή αγαθός όπως ήταν ο Θανάσης πιστεύει την ιστορία του Χαρούπογλου, κλείνει τα μάτια του, ώστε να περάσουν και άλλα «φαντασματάκια» μέσα στο κουρείο, τα οποία φυσικά ήταν οι Γερμανοί που θα ξέθαυαν τον θησαυρό. Όμως, έρχεται η Ελπίδα, η οποία είχε ακούσει την απάτη, και ανοίγει τόσο μεταφορικά όσο και κυριολεκτικά τα μάτια του Θανάση. Ο Θανάσης τότε ντύνεται Χίτλερ, με μία στολή που είχε κάνει γιουρούσι στους Γερμανούς, και αποσπάει τον θησαυρό. Κατόπιν οδηγούνται όλοι στο αστυνομικό τμήμα. Τέλος, ο Θανάσης παντρεύεται την Ελπίδα. Πλέον δεν είναι κορόιδο, αλλά ποτέ δεν έπαψε να μάχεται την αδικία, όπου την έβλεπε.

Πληροφορίες

Η ταινία κυκλοφόρησε το 1969, στις κινηματογραφικές αίθουσες Αθηνών, Πειραιώς και προαστίων, και έκοψε 178.895 εισιτήρια. Από τις 108 ταινίες της χρονιάς, κατέλαβε την 40η θέση, στη σχετική λίστα.
Η ταινία κυκλοφόρησε σε μορφή DVD στις 15 Μάη 2006.